ORDE do 31 de maio de 2011 pola que se derroga a Orde do 9 de xullo de 2004 pola que se regula a creación dun catálogo de expertos docentes así como o establecemento do procedemento de selección e contratación de expertos para a impartición de accións formativas do Plan Nacional de Formación e Inserción Profesional (Plan FIP) nos centros de formación profesional ocupacional dependentes da Xunta de Galicia.
Consellería de Traballo e Benestar — III. Outras disposicións — 10/06/2011

Mediante o Real decreto 146/1993, do 29 de xaneiro, a Administración do Estado realizou o traspaso de funcións e servizos da xestión da formación profesional ocupacional á Comunidade Autónoma de Galicia, que foron asumidos por esta polo Decreto 69/1993, do 10 de marzo.
O Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, atribúelle a esta, a través da Dirección Xeral de Formación e Colocación, o desenvolvemento das funcións en materia de formación para o emprego.
En virtude destas competencias da Xunta de Galicia, a Consellería de Traballo e Benestar xestiona sete centros de formación profesional ocupacional, así como catro unidades de acción formativa. A formación impartida nestes centros propios é moi cambiante, xa que pretende adecuarse aos continuos cambios do tecido produtivo de Galicia, ofertando aquelas especialidades formativas máis demandadas en cada momento polas empresas.
Esta variabilidade das accións formativas a impartir fixo imposible dotar os centros dun corpo estable de docentes, xa que as características destes debían adaptarse aos requirimentos das distintas especialidades a impartir en cada momento para poder atender as necesidades de formación detectadas na comunidade autónoma.
Por iso, logo da realización de diversas convocatorias públicas para a contratación de docentes, publicouse a Orde do 30 de outubro de 1998, na que se regulaba a elaboración do catálogo de expertos de carácter autonómico da Xunta de Galicia en materia de formación profesional ocupacional e, posteriormente, a Orde do 9 de xullo de 2004 pola que se regula a creación dun catálogo de expertos docentes así como o establecemento do procedemento de selección e contratación de expertos para a impartición de accións formativas do Plan Nacional de Formación e Inserción Profesional (Plan FIP) nos centros de formación profesional ocupacional dependentes da Xunta de Galicia.
Con posterioridade á publicación da Orde do 9 de xullo de 2004 producíronse modificacións profundas na regulación estatal da formación para o emprego. No ano 2007 publícase o Real decreto 395/2007, do 23 de marzo, polo que se regula o subsistema de formación profesional para o emprego, que derroga expresamente o Real decreto 631/1993, do 3 de maio, polo que se regula o Plan Nacional de Formación e Inserción Profesional.
Posteriormente apróbase o Real decreto 34/2008, do 18 de xaneiro, polo que se regulan os certificados de profesionalidade, que se configuran como acreditacións das competencias profesionais do Catálogo nacional de cualificacións profesionais.
O Servizo Público de Emprego Estatal, ao abeiro desta normativa, está acometendo una profunda reforma do ficheiro de especialidades formativas, dando de baixa aquelas especialidades formativas que non levan asociados certificados de profesionalidade e derrogando as vinculadas a certificados antigos que viñan quedando obsoletos e non eran reflexo da situación actual do sistema produtivo. No seu lugar incorpóranse ao ficheiro especialidades formativas asociadas a novos certificados de profesionalidade.
Os novos cursos están estruturados en módulos, polo que exixen un perfil diferente de docente para cada un deles e admiten a posibilidade da súa programación independente. Ademais, para unha maior calidade da formación, exíxenselles aos formadores destes novos certificados maiores requisitos de formación e experiencia profesional que nos cursos anteriores para os que estaba establecido un catálogo.
Polo tanto, o catálogo existente, integrado por docentes de especialidade formativas que na súa meirande parte están dadas de baixa no ficheiro de especialidades do Servizo Público de Emprego Estatal ou van ser derrogadas proximamente, non responde xa ás necesidades da formación que se vai impartir nos centros propios da Consellería de Traballo e Benestar.
A modificación da formación para o emprego e a necesidade de que se adapte en cada momento ás necesidades do tecido produtivo, fai preciso dispor dun sistema áxil de contratación, non podendo limitar a programación pola falta de docentes apropiados nun catálogo preestablecido.
Por todo o anterior, formúlase a derrogación da Orde do 9 de xullo de 2004 pola que se regula a creación dun catálogo de expertos docentes así como o establecemento do procedemento de selección e contratación de expertos para a impartición de accións formativas do Plan Nacional de Formación e Inserción Profesional (Plan FIP) nos centros de formación profesional ocupacional dependentes da Xunta de Galicia.
En consecuencia, consultados o Consello Galego de Formación Profesional e o Consello Galego de Relacións Laborais, en virtude das facultades que me confire o artigo 34 da Lei 1/1983, do 22 de febreiro, da Xunta e da súa Presidencia
Artigo único.
Derrógase a Orde do 9 de xullo de 2004 pola que se regula a creación dun catálogo de expertos docentes así como o establecemento do procedemento de selección e contratación de expertos para a impartición de accións formativas do Plan Nacional de Formación e Inserción Profesional (FIP) nos centros de formación profesional ocupacional dependentes da Xunta de Galicia.
Disposición final.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de maio de 2011.